Պյայվի Ռյասյանեն

Պյայվի Մարիա Ռյասյանեն (, ի ծնե՝ Կուվայա (Kuvaja), ), ֆինն քաղաքական գործիչ, ֆիննական խորհրդարանի պատգամավոր (1995 թվականից), «Քրիստոնյա դեմոկրատներ» կուսակցության նախագահ (2004 թվականից մինչև 2015 թվականի օգոստոս), 2011-2015 թվականներին Ֆինլանդիայի ներքին գործերի նախարար։

Կենսագրություն 
Ռյասյանենը մասնագիտությամբ բժիշկ է։ 1993 թվականին ընտրվել է Ռիյխիմյակիի քաղաքային խորհրդի անդամ։ 2004 թվականին ընտրվել է ֆիննական «Քրիստոնյա դեմոկրատներ» կուսակցության նախագահ, պարբերաբար վերընտրվել է այդ պաշտոնում, այդ թվում 2011 թվականի օգոստոսի 20-ին կուսակցական հերթական համագումարի ժամանակ, որն անցկացվել է Կոկոլա քաղաքում (ընտրվել է միաձայն), 2013 թվականի օգոստոսի 31-ին՝ Հյամեենլիննեի համագումարի ժամանակ (ստացել է 271 ձայն, իսկ ընտրության ժամանակ միակ մրցակիցը՝ միայն 12 ձայն)։ 2015 թվականին Ռյասյանենը չի մասնակցել նախագահական ընտրությանը, կուսակցության նախագահի պաշտոնում նրան փոխարինել է Սարի Էսսայան։

2011 թվականի հունիսի 22-ից եղել է Ֆինլանդիայի ներքին գործերի նախարար։ Նախարարի պաշտոնում արտահայտվել է Ֆինլանդիայի ճանապարհային ոստիկանության լուծարման օգտին, որը նրա կարծիքով համապատասխանում է բյուջետային միջոցների տնտեսման ծրագրին։

2013 թվականի հունիսի 29-ին իբր թե Ռյասյանենին պատկանող @PaiviRasanen թվիթթեր հաշվի՝ Helsinki Pride-ի վերաբերյալ գրառման հետ կապված («Ես աղոթում եմ փրայդի բոլոր մասնակիցների համար։ Հուսով եմ՝ դուք կուղղվեք, և Աստված կների ձեզ») կուսակցության ղեկավարությունը հայտարարել է, որ հաշիվը կեղծ է, և նախագահը որևէ կապ չունի դրա հետ։

2015 թվականի փետրվարին ենթարկվել է ճանապարհատրանսպորտային վթարի, ինչի հետևանքով հիվանդանոց է տեղափոխվել։ Նույն թվականի մայիսին կրկին վթարի է ենթարկվել. մեքենան, որով նա գնում էր, հարվածել է հյուսիսային եղջերվի, Ռյասյանենը և նրա վարորդը չեն տուժել, սակայն կենդանին տեղում սատկել է։

Քաղաքական հայացքներ 
Պյայվի Ռյասյանենն առավելապես զբաղվել է ընտանիքի և հասարակության մեջ կանանց հարցերով, ընդ որում զբաղվել է բավականին ապհպանողական դիրքից։ Օրինակ՝ նա հանդես է եկել ընդդեմ առհասարակ աբորտի և հատկապես դեմ է եղել ուշ ժամկետում աբորտներին, եթե սպասվում էր հաշմանդամ երեխայի ծնունդ։ Ակտիվ հանդես է եկել համաբնակության դեմ՝ մինչամուսնական սեքսը համարելով անթույլատրելի։ Առաջարկել է տարբերություն դնել չամուսնացած և ամուսնացած կանանց անպտղության միջև։

Կրոնական հայացքներ 
Հղելով Աստվածաշնչին և Մարտին Լյութերի տեքստերին՝ Ռյասյանենը պնդել է ընտանիքում կնոջ ստորադաս դերի մասին, ինչը հակառակ էր ֆեմինիզմի դրույթներին։ Ռյասյանենը համագործակցել է պահպանողական Լյութերի ֆոնդ կազմակերպության հետ, որը Ֆինլանդիայում ստեղծվել է եկեղեցական պաշտոնակարգությանը զուգահեռ։

2013 թվականի հուլիսին կապված կրոնական Kansanpäivät արարողության ժամանակ Ռյասյանենի ելույթի հետ, որտեղ նա խոսել է քրիստոնյաների կյանքում Աստվածաշնչի դերի մասին և այն մասին, թե ինչպես է Աստծո խոսքը հարաբերվում օրենքի հետ, նրա դիրքորոշումը հասարակության շրջանում բուռն քննադատության և սուր արձագանքների առիթ է դարձել (հատկապես նրա հայտարարությունը, որ որոշ իրավիճակներում Աստվածաշունչն ունի ավելի մեծ կշիռ, քան օրենսդրությունը, ինչպես նաև աբորտների համեմատությունը կենդանիների սպանդի հետ)։ Դրա հետ կապված նախարարական տունը ենթարկվել է վանդալիզմի։

Համասեռամոլ զույգերի վերաբերյալ հեռուստաբանավեճեր 
2010 թվականի հոկտեմբերին Ռյասյանենը մասնակցել է հեռուստաբանավեճերի՝ նվիրված համասեռամոլության խնդիրներին։ Դրա նախադրյալը 2010 թվականի մարտին Ֆինլանդիայի եկեղեցու ղեկավար Կարի Մյակինենի ընտրությունն էր, որը դրական էր վերաբերվում համասեռամոլ զույգերի միության պսակին։ Բանավեճերից հետո, որոնց ժամանակ Ռյասյանենը բացասաբար է արտահայտվել դրա դեմ, մի քանի հազար մարդ լքել է Ֆինլանդիայի լյութերական եկեղեցու համախոհների շարքերը։ Միևնույն ժամանակ հազարից ավելի մարդիկ ընդգրկվել են Ռյասյանենի կուսակցությունում։

Ընտանիք 
Ամուսնացած է աստվածաբանության դոկտոր Նիյլո Ռյասյանենի հետ։

Ամուսիններն ունեն հինգ երեխա՝ Սակարին (ծնված 1988 թվականին), Սաարան (ծնված 1990 թվականին), Միրյամին (ծնված 1992 թվականին), Էսթերին (ծնված 1994 թվականին) և Յուուլիան (ծնված 1996  թվականին)։

Ծանոթագրություններ

Մատենագիտություն 
 Cameron, Nigel; Nummela, Leif; Räsänen Niilo ja Päivi; Reinikainen, Pekka: Uuden Lääketieteen Uhrit. Helsinki: Uusi Tie, 1989. ISBN 951-619-206-8.
 Jumala loi naisen. Helsinki: Uusi tie, 1991. ISBN 978-951-6-19244-7.
 Pöyhiä, Reino & Reinikainen, Pekka & Räsänen, Päivi: Eutanasia. Vastaus kärsimyksen ongelmaan?. Helsinki: Uusi tie, 1993. ISBN 978-951-6-19260-7.
 Syvyys ja syli. Lääkärin ajatuksia masennuksesta. Helsinki: Uusi tie, 1995. ISBN 978-951-6-19277-5.
 Kutsuttu elämään. Kirjoituksia perheestä ja ihmisarvosta. Helsinki, Ryttylä: Uusi tie, 2002. ISBN 978-951-6-19353-6.
 Myllykangas, Markku & Räsänen, Päivi: Mitä maksaa ihmishenki? Keskustelukirjeitä elämän arvosta. Helsinki: Kirjapaja, 2006. ISBN 951-607-401-4.
 Päivien ketjusta — uskosta ja arjesta. Helsinki: WSOY, 2007. ISBN 978-951-0-30113-5.

Ֆինն բժիշկներ
Ֆինլանդիայի քաղաքական գործիչներ
Ֆինլանդիայի կին քաղաքական գործիչներ
Ֆինն գրողներ